**ΠΑΝΕΛΛΗΝΙΑ ΕΠΑΓΓΕΛΜΑΤΙKH ΕΝΩΣΗ ΕΡΓΑΣΤΗΡΙΑΚΩΝ ΓΙΑΤΡΩΝ ΒΙΟΠΑΘΟΛΟΓΩΝ ΚΥΤΤΑΡΟΛΟΓΩΝ ΠΑΘΟΛΟΓΟΑΝΑΤΟΜΩΝ**

**ΠΑΝΕΠΙΣΤΗΜΙΟΥ 56 (Μέγαρο Ερμής), ΑΘΗΝΑ 10678 τηλ.210 3304298, *fax 3802219***

**Πανελλήνια Ένωση Ελευθεροεπαγγελματιών Ακτινολόγων**

**Σύνδεσμος Ελλήνων Ιδιωτών Πυρηνικών Ιατρών**

**ΥΠΟΜΝΗΜΑ**

Αθήνα, 18/7/2013

Προς: Υπουργό Yγείας κ. Άδωνι Γεωργιάδη

ΘΕΜΑ: «Αναστολή και τροποποίηση της διαδικασίας αυτοαξιολόγησης των εργαστηρίων»

Αξιότιμε κ. Υπουργέ,

**Θα θέλαμε να σας θέσουμε εκ νέου το ζήτημα που αφορά στην αυτοαξιολόγηση των εργαστηρίων.**

Στις 20-05-2013 ο ΕΟΠΥΥ εξέδωσε μία σειρά οδηγιών λειτουργίας Βιοπαθαλογικών και Ακτινοδιαγνωστικών εργαστηρίων, χωρίς καμία πρότερη διαβούλευση με τους Ιατρικούς Συλλόγους, τα οποία θεώρησε ως «κριτήρια ποιότητας», βάσει των οποίων μας κάλεσε να «αυτοαξιολογηθούμε» με καταληκτική ημερομηνία την 20η/07/2013.

Τα αποτελέσματα δε αυτής της αυτοαξιολόγησης θα χρησιμοποιηθούν σε δεύτερο χρόνο για την επιλεκτική σύναψη συμβάσεων

Η αιφνιδιαστική αυτή απόφαση του ΕΟΠΥΥ δημιουργεί πολλά και σοβαρά προβλήματα:

**Α)** Νομικά:

1) Ήδη υπάρχει ο Ν. 4025/11 που ορίζει τις διαδικασίες ποιοτικού ελέγχου και αφορά όλη την ΠΦΥ.

2) Στο Υπουργείο Υγείας ήδη υφίσταται Διεύθυνση ελέγχου ποιότητας.

3) Μπορεί ο ΕΟΠΥΥ σαν Ασφαλιστικό Ταμείο να υποκαταστήσει το Υπουργείο και καθ’ υπέρβαση του Ν.4025/11 και παρακάμπτοντας το Υπουργείο, να θέτει το ίδιο, δικούς του κανόνες λειτουργίας εργαστηρίων και με δικούς του ελεγκτικούς μηχανισμούς;

4) Και αν υποθέσουμε ότι θα ισχύσουν τα παραπάνω και ο ΕΟΠΥΥ κρίνει έναν αριθμό πχ 500 εργαστηρίων ως «ακατάλληλα συνεργασίας», τότε τι θα γίνει; Θα εξακολουθήσουν τα εν λόγω «ακατάλληλα» εργαστήρια να παρέχουν υπηρεσίες υγείας εκτός ΕΟΠΥΥ; Και με την ευθύνη τίνος;

**Β)** Χρονικά – Οικονομικά

1) Το χρονικό περιθώριο των δύο ή τριών μηνών για την προσαρμογής στα όποια ποιοτικά κριτήρια είναι πάρα πολύ μικρό .

2) Αντίστοιχα το οικονομικό βάρος για την απότομη αυτή προσαρμογή καθώς και τους ελέγχους και κάτω από τις σημερινές συνθήκες είναι όχι απλά δυσβάστακτο αλλά απαγορευτικό.

**Γ)** Ουσίας και περιεχομένου

1) Οι διαδικασίες λειτουργίας και τα κριτήρια ποιότητας, έτσι όπως έχουν τεθεί από τον ΕΟΠΥΥ είναι οριζόντια και δεν λαμβάνουν υπ’ όψιν τους τις συνθήκες λειτουργίας του κάθε εργαστηρίου..

Έτσι τα εν λόγω κριτήρια για άλλα εργαστήρια (πχ τα μικρά με ένα γιατρό ή και ένα παρασκευαστή), είναι υπερβολικά, αντίθετα για άλλα ( όπως μεγάλα εργαστήρια με 20 ή 50 ή 100 άτομα προσωπικό) κρίνονται ως ανεπαρκή.

2) Ο ΕΟΠΥΥ απευθύνει τα ποιοτικά κριτήρια και την αυτοαξιολόγηση αποκλειστικά στους ιδιωτικούς φορείς ΠΦΥ, αφήνοντας έξω (μήπως σκόπιμα;), τα εργαστήρια των δομών του ΕΟΠΥΥ και των λοιπών Δημοσίων θεραπευτηρίων.

Για τους παραπάνω λόγους ζητούμε την άμεση έναρξη **διαβούλευσης** με τους Ιατρικούς Συλλόγους και τους Ιατρικούς επαγγελματικούς φορείς, αφού πρώτα βεβαίως  **αναστείλετε**  την διαδικασία της αυτοαξιολόγησης, προκειμένου να υπάρξει συνολική αντιμετώπιση του θέματος της ποιότητας της ΠΦΥ από το Υπουργείο Υγείας, βάσει του Ν 4025/11, κάτι που είναι και δικός μας στόχος.

Είμαστε στην διάθεσή σας για περαιτέρω διευκρινήσεις και προτάσεις.

ΟΙ ΠΡΟΕΔΡΟΙ

ΧΑΤΖΗΠΑΝΑΓΙΩΤΟΥ ΘΕΟΔΩΡΟΣ (Πυρηνικών Γιατρών)

ΚΡΑΜΠΟΒΙΤΗΣ ΣΠΥΡΟΣ (Βιοπαθολόγων)

ΓΕΩΡΓΑΚΟΠΟΥΛΟΣ ΘΕΟΔΩΡΟΣ (Ακτινολόγων)